Broj: 711-I-910-M-60/19-02-12

Zagreb, 12. travnja 2019.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Sanje Putica, zastupnice u Hrvatskom saboru,** za davanjem mišljenja Povjerenstva, na 46. sjednici, održanoj dana 12. travnja 2016. g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnica Sanja Putica može za vrijeme obnašanja dužnosti zastupnice u Hrvatskom saboru obaviti posao izrade autorskog djela uz naknadu, koji se sastoji od elaborata osnivanja gimnazije i izrade propisane dokumentacije potrebne za ishođenje trajne dopusnice nadležnog ministarstva, sve temeljem ugovora o autorskom djelu po narudžbi s naručiteljem GRUPA VERN d.o.o.**
2. **Na temelju članka 13. stavka 4. ZSSI-a dužnosnica je obvezna u Izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**
3. **Upućuje se dužnosnica Sanja Putica da se, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi kao zastupnica u Hrvatskom saboru trebala predlagati, razmatrati ili participirati u donošenju odluka koje se izravno ili neizravno odnose na trgovačko društvo GRUPA VERN d.o.o., izuzme iz takvih postupaka, deklarirajući da je s predmetnim trgovačkim društvom sklopila ugovor o autorskom djelu naveden u točki I ovog mišljenja.**

Obrazloženje

Zahtjev za davanjem mišljenja Povjerenstva podnijela je Sanja Putica, zastupnica u Hrvatskom saboru. U knjigama ulazne pošte zahtjev je zaprimljen 4. travnja 2019. pod poslovnim brojem 711-U-1538-M-60/19-01-5, povodom kojeg se vodi predmet broj M-60/19.

Člankom 3. stavkom 1. točkom 28. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je dužnosnica Sanja Putica obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnica u podnesenom zahtjevu za davanjem mišljenja Povjerenstva navodi da obnaša dužnost zastupnice u Hrvatskom saboru i kao dužnosnica ima ponudu od naručitelja GRUPA VERN d.o.o. iz Zagreba, Trg bana Josipa Jelačića 3, OIB:64835483360 obaviti intelektualni rad, s namjerom da izradi autorsko djelo koje se sastoji od: elaborata osnivanja gimnazije (program opće gimnazije s naglaskom na poslovno-poduzetničke sadržaje). U okviru istog autorskog djela u obvezi bi bila izraditi svu propisanu dokumentaciju potrebnu za ishođenje trajne dopusnice nadležnog ministarstva, a dokumentacija bi uključivala i dokumentaciju predloženih nastavnika u predmetnoj gimnaziji. Sukladno predmetnom Ugovoru, predviđen je honorar za navedeni intelektualni rad u ukupnom iznosu od 40.000,00 kn, a koji naručitelj namjerava platiti u tri dijela.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Sanja Putica obnaša dužnost zastupnice u Hrvatskom saboru od 9. lipnja 2017. Istu dužnost obnašala je i u razdoblju od 28.12.2015. do 14.10.2016., dok je u razdoblju od 2.3.2017. do 8.6.2017. obnašala dužnost pomoćnice ministra u Ministarstvu znanosti i obrazovanja.

Uvidom u podatke Povjerenstva o podnesenim izvješćima o imovinskom stanju dužnosnika, Povjerenstvo je utvrdilo da je u Izvješću o imovinskom stanju podnesenom Povjerenstvu povodom stupanja na dužnost, dužnosnica Sanja Putica navela da dužnost zastupnice u Hrvatskom saboru obnaša profesionalno.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080170520 upisana pravna osoba naziva GRUPA VERN d.o.o., sa sjedištem u Zagrebu, Trg bana Josipa Jelačića 3, OIB: 64835483360.

Povjerenstvo utvrđuje da sukladno odredbama ZSSI-a, nema zapreke da istovremeno uz profesionalno obnašanje dužnosti zastupnice u Hrvatskom saboru, dužnosnica s navedenim naručiteljem sklopi ugovor o autorskom djelu.

Člankom 2. stavkom 1. Zakona o autorskom pravu i srodnim pravima („Narodne novine“ broj 167/03., 79/07., 80/11., 125/11., 141/13., 127/14.) propisano je da autorsko pravo pripada, po svojoj naravi, fizičkoj osobi koja stvori autorsko djelo. Na temelju članka 5. stavka 1. Zakona o autorskom pravu i srodnim pravima, autorsko djelo je originalna intelektualna tvorevina iz književnoga, znanstvenog i umjetničkog područja koja ima individualni karakter, bez obzira na način i oblik izražavanja, vrstu, vrijednost ili namjenu ako ovim Zakonom nije drukčije određeno. Na temelju članka 5. stavka 3. Zakona o autorskom pravu i srodnim pravima, predmet autorskog prava može biti svako autorsko djelo, osim onoga koje to ne može biti po svojoj naravi kao i onog za koje je odredbama ovoga Zakona određeno da ne može biti predmetom autorskog prava. Na temelju članka 9. stavka 2. Zakona o autorskom pravu i srodnim pravima, autoru pripada autorsko pravo na njegovu autorskom djelu činom samog stvaranja autorskog djela.

Na temelju ugovora o autorskom djelu, koji je dužnosnica dostavila u prilogu svog zahtjeva za davanjem mišljenja, posao odnosno djelo koje se dužnosnica obvezuje isporučiti u određenom roku predstavlja autorsko djelo. S obzirom da poslovi koje bi dužnosnica obavljala za naručitelja predstavljaju autorska djela, naknada koju bi primila za stvoreno djelo predstavlja prihod od autorskog prava, u smislu članka 13. stavka 3. ZSSI-a, stoga sukladno odredbama ZSSI-a, nema zapreke da istovremeno uz profesionalno obnašanje dužnosti zastupnice u Hrvatskom saboru, dužnosnica obavlja poslove izrade autorskog djela uz naknadu na temelju ugovora o autorskom djelu.

Na temelju članka 13. stavka 4. ZSSI-a dužnosnica je obvezna u Izvješću o imovinskom stanju prijaviti Povjerenstvu prihode stečene na temelju obavljanja poslova iz predmetnih izvora. Stoga Povjerenstvo ukazuje dužnosnici da sve prihode ostvarene obavljanjem poslova temeljem predmetnog ugovora o autorskom djelu prijavi Povjerenstvu u Izvješću o imovinskom stanju, istekom godine u kojoj su prihodi ostvareni.

Povjerenstvo na kraju smatra bitnim uputiti dužnosnicu da se, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi kao zastupnica u Hrvatskom saboru trebala predlagati, razmatrati ili participirati u donošenju odluka koje se izravno ili neizravno odnose na trgovačko društvo GRUPA VERN d.o.o., izuzme iz takvih postupaka, deklarirajući da je s predmetnim trgovačkim društvom sklopila ugovor o autorskom djelu naveden u točki I ovog mišljenja, a sve u svrhu jačanja povjerenja građana iskazanog dužnosniku, pritom čuvajući vlastitu vjerodostojnost i dostojanstvo povjerene im dužnosti.

Slijedom navedenog, Povjerenstvo daje mišljenje kao u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Sanja Putica, elektronička dostava
2. Objava na internetskoj stranici Povjerenstva
3. Pismohrana